kardosdrur/scandi-wiki huggingface dataset:
Automatgear

Et automatgear er en type gearkasse til motorkøretøjer, der automatisk skifter tandhjulsgearing mens køretøjet er i bevægelse. Dette gør, at føreren af motorkøretøjet ikke behøver at skifte gear manuelt. De fleste automatgear har fastsatte indstillinger for gearenes arbejdsområde, som oftest med en parkeringspal der låser gearkassens udgangsaksel.

Lignende automatgear i større målestok benyttes også til tunge last- og industrikøretøjer og udstyr.

Gearskift 
En moderne, standard gearskifter har følgende indstillinger i denne rækkefølge: P (parkering), R (reverse – bakgear), N (neutral – frigear), D (drive - køregear), L (bremsegearing). Nogle gearvælgere har også flere trin, for eksempel en "Intermediate" indstilling, som låser gearkassen i andet gear (benyttes ved igangsætning i vinterføre). Dette ligger på moderne gearskiftere altid mellem D og L (1). Ældre gearkasser kan have andre mønstre, men det nævnte blev amerikansk standard på grund af ulykker med gearkasser hvor bakgearet var uheldigt anbragt. Foruden parkeringsgearet, som altid er rent mekanisk, er gearvælgerens forbindelse til gearkassen hydraulisk eller elektronisk, ikke mekanisk som med manuelle gear.

Eksterne henvisninger 

Køretøjsteknologi
Automatik
Gear
Marin Skender

Marin Skender (født 2. august 1979 i Osijek) er en kroatisk fodboldmålmand.

Klubkarriere 
Efter 2009-10-sæsonen blev Marin Skender fritstillet fra sin kontrakt i NK Zagreb, hvorefter han skiftede til NK Dinamo Zagreb i september 2010. Han skiftede videre til Sønderjyske den 26. januar 2013.

Referencer

Eksterne henvisninger 
 

Fodboldspillere fra Kroatien
Fodboldspillere fra FC Dila Gori
Fodboldspillere fra SønderjyskE
Personer fra Osijek
Henriette Steenstrup

Henriette Steenstrup-Såheim (født 29. september 1974) er en norsk skuespiller. Hendes far var lærer og moren var ansat i NRK.
Hun optrådte som barn i tv-serierne Skomakergata og Halvsju,
og fik først sit helt store gennembrud i NRKs børneprogram Kykelikokos. Steenstrup er ansat ved Nationaltheatret, hvor hun har spillet hovedrollen i Pippi Langstrømpe samt rollen som Hilde Wrangel i Byggmester Solness. Hun medvirkede i 2008 i indspillingen af TV 2-serien En god nummer to, hvor hun både havde hovedrollen og stod for manuskriptet. Det er en dramakomedie, som foregår på Nationaltheatret. Det var første gang at der blev lavet en ny tv-serie af skuespillermiljøet i Norge. I efteråret 2009 begyndte hun i TV 2-programmet Torsdag kveld fra Nydalen.

Hun er var tidligere gift med skuespilleren Fridtjov Såheim. De havde to børn sammen. I foråret 2012 medvirkede de i Nårje på TV 2.

Udvalgt filmografi 
 2016 – Welcome to norway
 2015 – Kvinner i for store herreskjorter
 2014 – Jakten på Berlusconi
 2012 – Som du ser meg 2011 – Få meg på, for faen! 2011 – Jeg reiser alene 2010 – Hjem til jul 2010 – Sammys store eventyr (stemme)
 2009 – Bolt (stemme)
 2007 – Mars & Venus 2006 – Trøbbel 2006 – Gymnaslærer Pedersen 2005 – Thomas Hylland Eriksen og historien om origamijenta
 2003 – Mors Elling
 2000 – Fråtseri
 1999 – Fomlesen i kattepine
 1997 – Budbringeren

TV 
 Meglerne 2014
 Dritseint med Edel (2014, 2015)
 Lilyhammer sæson 2 (2013)
 Gullruten 2013 og 2014 - programleder
 Brille (2012)
 Nårje (2012)
 Torsdag kveld fra Nydalen 2009-2011)
 En god nummer to (2009)
 Kykelikokos

Kilder

Eksterne henvisninger 
 
 Henriette Steenstrup på filmweb.no 

Filmskuespillere fra Norge
Tv-skuespillere fra Norge
Teaterskuespillere fra Norge
Andreas Oggesen

Andreas Oggesen (født 18. marts 1994), er en dansk fodboldspiller, der spiller for den danske fodboldklub Silkeborg IF som midtbanespiller. 

Oggesen er født og opvokset i Viborg, men flyttede til Aabenraa med sin familie, hvor han begyndte at spille fodbold i Aabenraa Boldklub. Senere skiftede han til FC Sønderborg i Danmarksserien, hvor han blev spottet af SønderjyskE. Han spillede først på U/19-holdet i klubben, men fik sit gennembrud på førsteholdet i Haderslev, hvor han også studerede ved siden af fodbolden. Han scorede sit første seniormål til resultatet 3-0 i en udekamp mellem SønderjyskE og Brøndby IF, som klubben vandt 3-0 på Brøndby Stadion i en kamp uden tilskuere, da Brøndby havde fået en straf fra DBU. Efter sit kontraktudløb for SønderjyskE i 2016, skrev han kontrakt med FC Fredericia.

Oggesen har optrådt flere gange for U18- og U19-landsholdet.

Referencer

Eksterne henvisninger 
 

Fodboldspillere fra Danmark
Fodboldspillere fra SønderjyskE
Adolph Price

Johan Adolph Price (24. juni 1805 i København – 5. februar 1890 sammesteds) var en dansk mimiker.

Adolph Prices far var James Price (1761-1805) som døde samme år, sønnen blev født. Han kom allerede, 3-4 år gammel frem på Sommertheatrets brædder og efterhånden som han voksede til, gjorde hans mimiske evner sig gældende. Han blev oplært af moderens anden mand, Frantz Joseph Kuhn og Pasquale Casorti, efter dennes død (1826) overtog han Pjerrotfiguren, som han fastholdt i den overleverede form, medens han samtidig vidste med nye lunerige påfund at variere typen; hans Pjerrot var ikke en plump klods, men bevarede selv i de mest kejtede situationer en elegant lethed i komikken.

I 1832 omkom hans stedfar under familiens turné i Rusland, Price overtog sammen med sin bror James Price (1801-1865) («Brødrene Price») ledelsen af selskabet; dette førte i årene 1835-1847 en meget omflakkende tilværelse, snart i og snart uden for Danmark, stadig dog med København og Morskabstheatret som det sikre hjemsted. Efterhånden vendte Københavnernes interesse sig fra Morskabstheatret til andre forlystelser, f.eks Tivoli, og Pricerne måtte i midten af 1840'erne lukke deres teater; fra 1847-1851 gav de forestillinger på Casino, senere optrådte de i Hippodromen og sidst på Alhambra. Derefter gav Brødrene Price endnu i nogle år et par forestillinger om vinteren på Det Kongelige Teater, hvor et fint publikum med Frederik VII og Grevinde Danner i spidsen gav møde. I 1855 var han ansat ved Tivoliteatret som instruktør. Price var en alsidig kunstner: han komponerede pantomimer, og han malede dekorationer, på sine ældre dage beskæftigede han sig med kunstfærdige paparbejder, ligesom han syslede med blyant og pensel; han døde næsten 85 år gammel i 1890.

Price ægtede 27. oktober 1830 den engelskfødte danserinde Flora Mathilde Henriette Lewin (1813-1863), der på Nørrebros Theater havde henrykket publikum med sin gratiøse dans og senere ved det Priceske Selskab blev en elegant Harlekin; hun var mor til til Juliette, Sophie og Waldemar Price.

Han er begravet på Frederiksberg Ældre Kirkegård.

Kilder 
 

Teaterskuespillere fra Danmark
Adolph
Danskere i 1800-tallet
Personer i Dansk Biografisk Leksikon
Personer fra København
Tegnere fra Danmark
Jacob Carl Frederik Primon

Jacob Carl Frederik Primon (født 13. august 1763 i Slesvig by 1763, død i marts 1812) var en dansk litterat.

Primon blev student fra Odense Skole 1781; studerede derefter i København teologi og sprog, uden dog at tage nogen embedseksamen; kom til Kiel 1792, hvor han hørte juridiske forelæsninger, men vendte snart efter tilbage til København og blev (1794) en af medarbejderne i ugebladet Folkevennen, der rasede imod Frankrig og dets revolution. Da bladets redaktør, den tyske æventyrer J.C.M. Steineck, døde 1795, var Primon udgiver af dets 6 sidste numre. Men denne virksomhed bidrog blandt andet til at stænge alle døre for ham og bragte ham i den sørgeligste forfatning. I "Notarialfejden" deltog han med et par ubetydelige piecer mod P.A. Heiberg og blev nu på professor G.H. Olsens anbefaling translatør (1799). Han kæmpede stadig med store økonomiske sorger, som han søgte at bøde på ved en række oversætterarbejder af broget art. Mest bekendt er hans – i øvrigt højst mangelfulde – Lexikon over fremmede Ord og Udtryk (1807; 3. oplag 1827), en bearbejdelse efter Campe. I 2. oplag af Reislers dansk-tyske ordbog (1808) har han betydelig andel.

Kilder 

 

Oversættere fra Danmark
Journalister fra Danmark
Dansksprogede forfattere fra Danmark
Danskere i 1700-tallet
Danskere i 1800-tallet
Personer fra Slesvig by
Artikler fra 1. udgave af Dansk biografisk leksikon
Studenter fra Odense Katedralskole
Anders Rosbo

Anders Rosbo (født 5. august 1961 i Vordingborg) er dansk virksomhedsleder. Han er kommunikationschef hos VisitDenmark siden januar 2017. Tidligere har han været partner hos Kraft &Partners (2015-2016), administrerende direktør for Divisionsforeningen Håndbold (2014-2015), administrerende direktør for Rådet for Sikker Trafik (2007-2013), kommunikations- og marketingdirektør i KMD (1999-2007) og PR- og pressekoordinator i Novo Nordisk (1995-98). Anders Rosbo blev optaget i Kraks Blå bog i 2008.

Baggrund 
Anders Rosbo har studeret medicin på Københavns Universitet 1981-1986 og er derefter uddannet journalist fra Danmarks Journalisthøjskole i 1990.

Kilder 
 
 

Erhvervsfolk fra Danmark
Personer i Kraks Blå Bog
Personer fra Vordingborg
Journalister fra Danmark
Danskere i 1900-tallet
Danskere i 2000-tallet
James Price (1761-1805)

James Price (31. oktober 1761 i London – 25. februar 1805 i København) var en engelsk-dansk artist.

Price der hørte til en engelsk gymnastikerfamilie, begyndte sin virksomhed i Danmark med gymnastiske forestillinger på «Bakken» i Dyrehaven i sommeren 1795; de følgende år optrådte han med sin hustru og sine børn også i de danske provinser og i Norge, indtil han, der havde erhvervet sig borgerret i København, efter at have givet forestillinger på Det Kongelige Teater, i sommeren 1801 slog sig ned på Vesterbro med sit «lille danske Kunstnerselskab», som han kaldte det i modsætning til konkurrenterne Antonio Cetti og Pasquale Casortis "store italienske Selskab"; det følgende år kunde Price åbne "et rummeligt, med indvendige Dekorationer forsynet Komediehus, kaldet "det danske National-Sommertheater"", og hen på sommeren engagerede han Giuseppe Casorti, der indførte de italienske Pantomimer på det Priceske Theater.

Price døde i februar eller marts 1805, Han havde lige nået at få succes med teatret, da han kom uheldigt af dage under indtagelsen af en bedre middag på Hotel D’Angleterre. Kvalt i et kyllingelår. 

Prices enke, Hanne f. Tott, overtog efter hans død ledelsen af theatret, først alene, senere i forening med Frantz Joseph Kuhn (1783-1832), som hun i 1810 ægtede; under deres direktion flyttede selskabet ind i et nyt og bedre teater på Vesterbrogade: Morskabstheatret. Teatrets repertoire omfattede
både linedans, styrkeløft, pantomime, varieté og fremvisning af vilde dyr. Efter hendes død (15. august 1826) ledede Kuhn selskabet og førte det 1831 til Rusland; tre år efter vendte det tilbage til København under direktion af «Brødrene Price». Disse var James Prices sønner: James Price d. y. (1801-1865) og Johan Adolph Price; James Price d. y., der spillede Cassander i pantomimerne, var fra 1830 gift med selskabets Columbine, Rosetta (kaldet Rosa) Caroline født Lewin (1810-1887), og blev i dette ægteskab fader til datteren Amalie Price, senere Hagen, og sønnerne Julius Price (1833-1893) og Carl Price (1839-1909).

Han er begravet på Frederiksberg Ældre Kirkegård.

Kilder 
 Davidsen, Fra det gamle Kongens Kjøbenhavn II, 181 ff. Museum 1894, I, 184 f.

Personer i Dansk Biografisk Leksikon
Personer fra London
James 1
Danskere i 1700-tallet
Danskere i 1800-tallet
Teaterskuespillere fra Danmark
Waldemar Price

Adolph Frederik Waldemar Price (født 1. september 1836 i København, død 4. januar 1908 sammesteds) var en dansk balletdanser.

Waldemar Price var søn af Johan Adolph Price og medvirkede efter familiens sædvane allerede som barn i pantomimerne på Vesterbros Morskabstheater, første gang 1840 som Amor i Pygmalion; 1849 kom han til Det Kongelige Teaters Balletskole og steg fra balletdanser (1856) gennem sekonddanser (1861) til danser (1866), hvor han, der ikke attråede de store solopartier, forblev. Sin egentlige debut på Det Kongelige Theater havde Price 19. december 1857 som Ditleif i Valdemar; det varede endnu nogle år, inden han ved sin fremstilling af titelrollen i samme ballet (1866-1867) slog igennem i publikums bevidsthed, men fra da af stod han også fast i første række blandt ballettens mandlige kræfter; hvor kraftig og harmonisk hans dans end var, er det dog særlig som mimiker han har betydning. Junker Ove i Et Folkesagn og Edouard i Livjægerne på Amager kendetegne hver på sin vis Prices unge repertoire, den første ved sin Christian Wintherske romantik, den anden ved sit elskværdige, om end en kende selvbevidste, galanteri; blandt hans unge repertoire må nævnes Alonzo i Toreadoren, hvor hans danses fortrin lykkelig forenede sig med hans dramatiske evne til en illuderende genfremstilling af den vundne tyrefægtning. Prices ypperlige fremstilling af den forsorne Ola i Brudefærden i Hardanger og den vilde Svend i Fjeldstuen danner overgangen til hans ældre karakterroller; han har her hævet sig til tragisk kraft som Svend i Valdemar og til burlesk bredde som Bjørn i Valkyrien. Price har sammen med sine søstre givet gæsteforestillinger i Norge og Sverige, således 1859 i Bergen, 1860 i Stockholm og Gøteborg samt 1865 i Kristiania. Price ægtede 4. juni 1883 Cathinca Balle (født 2. september 1857), datter af grosserer Carl Christian August Balle (født 1819), en sønnesøn af biskop Nicolai Edinger Balle.

Kilder

Eksterne henvisninger 
 

Balletdansere fra Danmark
Waldemar
Danskere i 1800-tallet
Danskere i 1900-tallet
Personer fra København
Jøder fra Danmark
Artikler fra 1. udgave af Dansk biografisk leksikon
Amalie Hagen

Hanne Amalie Nicoline Hagen født Price (24. oktober (gl. stil) 1831 i Østersøen – 3. juni 1892 i København) var en dansk danserinde og skuespillerinde.

Amalie Hagen blev født på det russiske dampskib Nicolai på rejsen fra København til Sankt Petersborg. Som barn optrådte hun ved sine forældres ambulante selskab, men fik fra 1847 privatundervisning af August Bournonville, der året efter indstillede hende til elevansættelse ved Det Kongelige Teater. Efter ansættelsen ved Balletten, opgav hun for 5. september 1852 at debutere i skuespillet som Marie i Alferne, da en noget tysk accent, en arv fra hjemmet, hindrede hende i at få et større repertoire ved Nationalscenen, modtog hun 1857 et tilbud fra Casino, hvor hun i de følgende år havde en primadonnaplads såvel i folkekomedien som i sangspillet, Vaudevillen og Farcen. Efter at have indgået ægteskab med lægen i Søetaten C.A. Hagen optrådte hun 13. maj 1867 sidste gang på Casino, som Angelique i Den forbudne frugt og trak sig efter to års virksomhed i provinserne tilbage til privatlivet.

Kilder 
 Teatret, XIV København 1915.
 E. Bøgh, Min første Forfattertid, København 1897.

Eksterne henvisninger 
 

Personer i Dansk Biografisk Leksikon
Slægten Price
Danskere i 1800-tallet
Balletdansere fra Danmark
Jøder fra Danmark
Meroffentlighed

Meroffentlighed (også kaldet meroffentlighedsprincippet) er et juridisk begreb. Meroffentlighedsprincippet er nævnt i både forvaltningsloven § 10 og offentlighedsloven § 14. Begrebet meroffentlighed anvendes i forbindelse med afgørelse af en given persons ønske om aktindsigt i offentlige dokumenter. At give meroffentlighed betyder at give aktindsigt i noget som egentlig er undtaget aktindsigt. 

Der findes flere undtagelser (interne dokumenter, straffesager, ansættelsesforhold), hvor aktindsigt kan udelukkes, men hvor forvaltningen er berettiget til at give aktindsigt, hvis forvaltningen ønsker at give aktindsigt. Som udgangspunkt skal myndigheden altid overveje at give meroffentlighed, hvis omstændighederne til det kan være særlig nærliggende, jf. offentlighedsloven § 14, stk. 1, 2. pkt. (Jf. Jon Andersen, Juristen 2003.292).

Se også ekstraheringspligten for yderligere informationer om undtaget aktindsigt, som pga. særlige regler alligevel skal udleveres.

Referencer 
Juridiske begreber
Andreas Nicolai Carl Price

Andreas Nicolai Carl Price eller Andreas Price (6. juni 1839 i København - 22. april 1909) var en dansk balletdanser og skuespiller af slægten Price.

Price vendte sig fra balletten til skuespillet, hvor han efter at have gjort sig bemærket i nogle småroller som Benjamin i Thyre Boløxe og Herremanden (14. marts 1857) havde sin egentlige debut 10. april 1859 som Hans Mortensen i Aprilsnarrene. Med undtagelse af tre sæsoner virkede Price indtil udgangen af 1896-1897 ved Det Kongelige Teater, hvor han efterhånden fik et ikke ringe repertoire, uden dog at blive mere end en brugbarhed; senere har han spillet i provinserne. I april 1902 arrangerede han på Folketeatret en mindeforestilling i anledning af pantomimens 100-års dag,

Andreas Nicolai Carl Price var gift med Helga Collin ((1841-1918), barnebarn af Jonas Collin)). Hun blev optaget på Det Kongelige Teaters Balletskole i 1885, hvor hun først modtog undervisning af sin fars fætter, Waldemar Price, og senere af Hans Beck.
Andreas Nicolai Carl Price og Helga Collin er forældre til solodanseren og skuespilleren Ellen Price.

Kilder 
 Davidsen, Fra det gamle Kongens Kjøbenhavn II, 181 ff. Museum 1894, I, 184 f.

Eksterne henvisninger 
 

Balletdansere fra Danmark
Andreas Nicolai Carl
Danskere i 1800-tallet
Danskere i 1900-tallet
Personer i Dansk Biografisk Leksikon
Artikler fra 1. udgave af Dansk biografisk leksikon
Jøder fra Danmark
Teaterskuespillere fra Danmark
Guðrið Hansdóttir

Guðrið Hansdóttir (født 6. oktober 1980 i Tórshavn som Guðrið Hansen) er en færøsk sanger, sangskriver og musiker, hun spiller bl.a. på guitar. Hendes musik er en blanding af pop, soul og folk. Ifølge hende selv, er hun inspireret af svensk pop og af rock og folkemusik fra 1970'erne.

Liv og karriere 
Guðrið voksede op i Argir ved Tórshavn. Hun er datter af Louisa og Hans Carl Hansen. Hendes far er en kendt for sit guitarspil på Færøerne og har bl.a. været medlem af færøske bands som Straight Ahead og Streingjasúpan. Da Guðrið var 14-år gammel lærte hendes far hende at spille på guitar, og så gik hun i gang med at komponere sin egen musik. Guðrið har flere gange optrådt på færøske musikfestivaler, bl.a. Summarfestivalurin og G! Festival. To gange har hun fået tildelt den færøske musikpris Planet Awards. Første gang var i 2007, da hun blev kåret Bedste kvindelige sanger, anden gang var i 2009, da hendes CD The Sky is Opening blev kåret som Bedste album 2009. 

Guðrið flyttede til Island i 2011 efter udgivelsen af Beyond the Grey. I januar 2013, fortalte hun i et interview med det færøske radio Kringvarp Føroya, at hun var flyttet tilbage til Færøerne, efter at have levet som fultidsmusiker i Reykjavik siden 2011.

Guðrið's tredje album, Beyond the Grey, blev nummer 9 på en top-10 liste over de bedste musikalbums i Island i 2011. I oktober 2011 repræsenterede Guðrið Hansdóttir Færøere i en musikfestival i Seattle med deltagelse fra Island, Færøerne og Grønland, festivalen kaldtes Seattle Sister City Showcase – Reykjavik Calling. I oktober 2012 optrådte Guðrið til Nürnberg.Pop Festival i Tyskland

Albums 
 Love Is Dead, Tutl, (2007)
 The Sky is Opening, (2009)
 Beyond the Grey, (2011)
 Taking Ship, Tutl, (2014) EP med 7 sange, som er digte af Heinrich Heine i engelsk oversættelse, bortset fra en, som er i færøsk oversættelse efter Poul F. Joensen.
 Painted Fire, Tutl, (2015)

Priser 
 Planet Awards 2009 - Bedste album
 Planet Awards 2007 - Bedste kvindelige sanger

Referencer

Eksterne henvisninger 
 
 

Musikere fra Færøerne
Sangere fra Færøerne
Sangskrivere fra Færøerne
Komponister fra Færøerne
Julius Price

Carl Price Julius Price (12. juni 1833 i Nizjnij Novgorod – 24. januar 1893 i Wien) var hofballetmester og professor ved konservatoriet i Wien.

Carl Price Julius Price fulgte 1855 med sin lærer August Bournonville og sin kusine Juliette Price til Wien, fik fast ansættelse ved Wiener Staatsoper der og vandt sig snart en anset plads i dens ballet som mimiker og karakterdanser; ved sin død var han solodanser og professor ved konservatoriet.

Kilder 
 Dansk Biografisk Leksikon
 Viktor Junk: Handbuch des Tanzes. Olms, Hildesheim 1977, , S. 185 (Nachdr. d. Ausg. Stuttgart 1930).
 Paul S. Ulrich: Theater, Tanz und Musik im Deutschen Bühnenjahrbuch. Verlag Spitz, Berlin 1985, Band 2, S. 1186
 R. Raab: Price Julius. In: Österreichisches Biographisches Lexikon 1815–1950 (ÖBL). Band 8. Verlag der Österreichischen Akademie der Wissenschaften, Wien 1983, , S. 276 f.

Balletmestre
Julius
Danskere i 1800-tallet
Personer i Dansk Biografisk Leksikon
Jøder fra Danmark
Asp-Holmblad

Asp-Holmblad A/S er en dansk stearinlysfabrik, som tidligere også fremstillede sæbe. Virksomheden er kongelig hofleverandør.

Virksomheden blev grundlagt 3. april 1919 ved en sammenlægning af O.F. Asp A/S, stearinlysfabrik og sæbefabrik og L.P. Holmblad, som begge blev overtaget af A/S Det Danske Medicinal- & Kemikalie-Kompagni.

Stearinlysfabrikken lå på Blegdamsvej 104, mens sæbefabrikken lå på Prags Boulevard 37, begge i København. Asp-Holmblad havde desuden et udsalg på Østergade 61 i København, som lukkede i 1972. I dag ligger virksomheden på Vallensbækvej 12 i Brøndby.

Der lå også en stearinlysfabrik i Helsingør til den brændte den 24. oktober 1982. Ifølge den brandtekniske vurdering opstod ilden i fabrikkens smelteri. Rørene, som transporterede den varme olie til smeltningen af stearin i smelteriet, var isoleret med ubeskyttet Rockwool. Det havde i flere tilfælde givet anledning til brandtilløb, da isoleringen kunne blive forurenet med smeltet stearin. Det er sandsynligt, at branden er selvantændt i isolationsmaterialet, som var forurenet af stearin og varmet op af olien i rørene.

Virksomheden har indregistreret mottoet "Det levende lys".

Se også 
 Sadolin & Holmblad

Kilder 
 Danmarks ældste forretninger 1100-1911, Kraks Forlag 1950
 Asp-Holmblads hjemmeside
 Branden på Asp-Holmblad, Helsingør den 24. oktober 1982. Dansk Brandværns Komité, 1983

Fremstillingsvirksomheder i Danmark
Leverandører til Det Kongelige Danske Hof
Etableret i 1919
Brøndby Kommune
Tidligere virksomheder i København
Østerbro
Amagerbro
Ekstraheringspligt

Ekstraheringspligt er et juridisk begreb, som anvendes i forbindelse med aktindsigt indenfor offentlighedsloven. Ekstraheringspligten er kravet om aktindsigt og udlevering af faktiske oplysninger, som ellers ville være undtaget aktindsigt, jf. forvaltningsloven § 12, stk. 1. Esktraheringspligten gælder faktiske oplysninger, som indgår i et intern arbejdsdokument, og som har en væsentlig betydning for sagens afgørelse, jf. forvaltningsloven § 12, stk. 2 og offentlighedsloven § 11.

Udlevering af faktiske oplysninger i interne dokumenter kan i praksis udleveres på den måde, at oplysninger, som ikke er underlagt ekstraheringspligten, streges ud med sort tusch og fotokopieres. På denne måde er det ikke er muligt at "se igennem papiret".

Se også 
Offentlige myndigheder er underlagt en række pligter. Til disse pligter hører:

 Notatpligt
 Officialprincippet (også kaldet Undersøgelsespligten)
 Tavshedspligt
 Vejledningspligt
 Videresendelsespligt

Referencer 
Jura
Retsvidenskab
Juridiske begreber
Forvaltningsret